作者:劉辰翁
標題:摸魚兒
內容:對尊前、簪花騎竹，老胡起起能舞。春風浩蕩天涯去，惟有薰吟自語。槐正午。看萬戶蜂脾，簾幕雙雙乳。嬌兒呆女。漫學得琵琶，依稀馬上，總是主恩處。凌煙像，空倚臨風玉樹。升沈事遽如許。劉郎貫是瑤池客，又醉碧桃三度。花下數。記三度三千，結子多紅雨。年年五五。共準擬階庭，釵符獻酒，嫋嫋綴雙虎。